Gedig: Nor-mal-isasieArgieffoto (Foto: StockSnap/Pixabay) Die volgende gedig is gekies vir publikasie in die AVBOB Poësiebiblioteek en word heruitgegee met die toestemming van die AVBOB Poësieprojek . Om dié biblioteek van meer as 18 000 gedigte in al 11 landstale te besigtig, klik hier. “Nor-mal-isasie” deur Jolene Spangenberg Hoeveel pizza slices het jy al saam met die verkeerde mense geëet en hoeveel koffie-dates het jy al deurgesit sonder om ŉ woord oor jouself te sê? Jy het nie ŉ graad in argitektuur nodig om te bepaal watter spasie ŉ persoon in jou lewe mag opneem nie. Net omdat jy mense kans gee om die pad oor te steek voordat jy verder ry, beteken nie ander mag oor jou loop nie. Lag! Op ŉ random oomblik van ŉ random dag vir jouself en oor jouself, want lag is terapie en dit kos nie seshonderd rand per uur nie. Hoe meer smiles jy gee, hoe meer sal jy besef jy verloor niks… Skenk sommer jou klere van laasjaar en groet die boemelaar op die hoek van Derde laan, al het jy hom al besope gesien. Hoe maller die wêreld word, hoe meer moet jy kophou. Sê jou sê al kos dit jou ŉ pion, want more vat jy ŉ kasteel. Vertrou jou instink eerder as ŉ ander se woord, want as die Titanic unsinkable was het ons waarskynlik nie vandag van sy bestaan geweet nie. En asseblief tog – Bly weg van daardie stoor waar al die bokse staan waarin die wêreld jou wil druk!